O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazining kutubxona fondini xorijiy adabiyotlar bilan boyitish to‘g‘risida

O‘zbekiston Respublikasi Prezidentining “O‘zbekiston Respublikasi Vazirlar Mahkamasi huzurida Imom Buxoriy xalqaro ilmiy-tadqiqot markazini tashkil etish chora-tadbirlari to‘g‘risida” 2017-yil 27-martdagi PQ-2855-son qaroriga muvofiq, shuningdek, O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markaziga xorijiy tadqiqotchi olimlar jalb etilishi munosabati bilan kutubxona fondini xorijiy adabiyotlar bilan boyitish maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi (keyingi o‘rinlarda Markaz deb ataladi), Din ishlari bo‘yicha qo‘mita, Hadis ilmi maktabining jahon ilm-fani yutuqlari, O‘rta Osiyo zaminidan yetishib chiqqan buyuk allomalar va mutafakkirlarning bebaho ilmiy-ma’naviy merosiga doir chet ellarda chop etilgan xorijiy adabiyotlar saralanganligi va ular bilan Markaz kutubxonasini yanada boyitish orqali ilmiy tadqiqot ishlari uchun zarur shart-sharoitlar yaratish va ushbu adabiyotlarning mazmun-mohiyatini kelajak avlodga yetkazish to‘g‘risidagi taklifi ma’qullansin. 
 2. 2019-yilda O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi kutubxona fondiga xorijiy davlatlardan 1-ilovaga muvofiq adabiyotlar olib kelinishi tashkil etilsin.
 3. 2019-yilda O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi kutubxona fondiga xorijiy adabiyotlarni olib kelish bo‘yicha ishchi guruh tarkibi 2-ilovaga muvofiq tasdiqlansin.
 4. Xorijiy adabiyotlarni sotib olish va olib kelish, shu jumladan ishchi guruhning safar xarajatlari, xorijiy adabiyotlarni manzilga yetkazish, tushirish hamda bojxona yig‘imlari bilan bog‘liq barcha xarajatlar O‘zbekiston Respublikasi Vazirlar Mahkamasi huzuridagi Alohida muhim ijtimoiy, madaniy va tarixiy ahamiyatga ega bo‘lgan obyektlarni qurish, rekonstruksiya qilish va mukammal ta’mirlash direksiyasi tomonidan qoplansin.
 5. “O‘zbekiston havo yo‘llari” milliy aviakompaniyasi xorijiy adabiyotlarni tushirish, tashish va topshirishda barcha zarur ehtiyot choralarini ko‘rsin.
 6. O‘zbekiston Respublikasi Ichki ishlar vazirligi va Tashqi ishlar vazirligi ishchi guruh a’zolarining safar hujjatlari belgilangan tartibda rasmiylashtirilishini ta’minlasin.
 7. Mazkur qarorning bajarilishini nazorat qilish O‘zbekiston Respublikasi Vazirlar Mahkamasi huzuridagi Imom Buxoriy xalqaro ilmiy-tadqiqot markazi direktori Sh. Ziyodov zimmasiga hamda Vazirlar Mahkamasining Yoshlar siyosati, madaniyat, ma’naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin.